Pelakon JERRY MAGUIRE, SKY HIGH Meninggal Dunia Pada Usia 57 Tahun
Isteri kepada pelakon Hollywood John Travolta, Kelly Preston meninggal dunia pada Ahad akibat kanser payudara. Kematian Kelly Preston, 57, itu disahkan oleh Travolta menerusi status di Instagram miliknya. Kata pelakon Saturday Night Fever itu, mendiang isterinya itu telah berjuang hampir dua tahun melawan penyakit tersebut. “Berat hati untuk memaklumkan kepada semua bahawa isteri saya, Kelly telah pergi (meninggal dunia) selepas berjuang dua tahun dengan kanser payudara. Dia telah berjuang dengan penuh berani melawan penyakit ini bersama kasih sayang dan sokongan ramai,” tulisnya. Mendiang Preston dan Travolta telah mendirikan rumah tangga selama 28 tahun dan memiliki tiga cahaya mata. “Kelly akan terus dicintai dan diingati selalu. Saya akan mengambil beberapa tempoh untuk bersama dengan anak-anak yang kehilangan ibu mereka. Atas sebab itu, saya minta maaf sekiranya tidak mendengar khabar mengenai kami buat seketika, tetapi saya dapat rasai kasih sayang daripada anda semua,” katanya. Pasangan tersebut berkahwin di Paris pada 1991. Preston muncul dalam lebih daripada enam puluh produksi televisyen dan filem, antara Mischief (1985), Twins (1988), dan Jerry Maguire (1996). Dia akan terkenal terkenal dengan watak Jetstream dalam filem komedi superhero, Sky High (2005) . Dia juga muncul bersama suami John Travolta dalam filem Battlefield Earth. Filem terakhir gandingan bersama pasangan ini adalah berjudul Gotti yang ditayangkan pada 2018.